Suvilahti (kulttuurikeskus)

**Suvilahden kulttuurikeskus** sijaitsee Helsingissä Sörnäisten ja Kalasataman kaupunginosien välissä, entisellä Suvilahden voimalaitosalueella.

## Historia

Alueella edelleen toimiva Magito muutti Suvilahteen keväällä 2006.

Suvilahden voimala oli Helsingin Energian hallinnassa. Kun rakennusten käyttö loppui, Helsingin kaupunginjohtaja Jussi Pajunen asetti keväällä 2007 työryhmän miettimään niille uutta käyttöä. Ryhmä esitti, että tilat kunnostettaisiin kulttuurikäyttöön ja että ne siirtyisivät Kiinteistö Oy Kaapelitalon alaisuuteen. Paikasta kaavailtiin Kaapelitehdasta edistyksellisempää. Ryhmän mukaan paikkaa voisi käyttää esimerkiksi esitys-, näyttely- ja kokoontumistoimintaan, opetukseen ja koulutukseen ja pienimuotoiseen yritys- ja mediatoimintaan. Elokuussa kolme kertaa aiemmin järjestetty Flow Festival järjestettiin ensimmäistä kertaa Suvilahdessa. Syyskuussa alueelle muutti väliaikaisesti Teatteri Viirus. Alueella oli ennestään muun muassa valokuvaajien työtiloja.

Vuonna 2008 Kiinteistö Oy Kaapelitalo eli Kaapeli osti Suvilahden vanhan energiantuotantoalueen ja teki siitä Suvilahden kulttuurikeskuksen.

Toukokuussa 2009 Kaapeli perusti alueelle Helsingin ensimmäisen laillisen graffitiaidan.

Viro-keskus Eesti Maja avautui Voimalaitos-rakennuksessa syksyllä 2010. Cirko – Uuden sirkuksen keskus aloitti toimintansa Kojehuone-rakennuksessa sen peruskorjauksen valmistuttua keväällä 2011, ja Circus Helsinki -sirkuskoulu muutti Voimalaitokseen remontoituihin tiloihin vuonna 2013. 

Helsingin kaupungin nuorisopalvelujen tapahtumayksikkö muutti Suvilahteen keväällä 2019, samassa yhteydessä kulttuuriareena Glorian toiminnot siirtyivät Tiivistämölle.

Keväällä 2022 alueelle avattiiin Peloton Cycling Eatery, joka yhdisti pyörä- ja ravitsemusliikkeen.

## Organisaatio
Kiinteistö Oy Kaapelitalo hallinnoi suurinta osaa Suvilahden alueesta. Alueella on yhdeksän rakennusta ja Helsingin kaupungin hallinnoimat kaksi kaasukelloa. Tiilinen kaasukello on rakennettu vuonna 1910 ja sitä kunnostettiin vuonna 2022 ja käytettiin yhtenä Flow Festivalin tapahtumapaikkana. Teräksinen kello on rakennettu 1929. Tiloja vuokrataan kulttuurialan toimijoille sekä sitä tukevalle elinkeinotoiminnalle. Kulttuurikeskukseen kuuluu myös 2,5 hehtaaria piha-aluetta. Suvilahti on toimintakonseptiltaan Kaapelitehdasta vastaava kulttuurikeskus.

## Rakennukset
Suvilahden voimalan ja kaasulaitoksen rakennukset on suunnitellut arkkitehti Selim A. Lindqvist. Tyyliltään ne edustavat wieniläisjugendia ja ne on suojeltu.

Suvilahden kulttuurikeskukseen kuuluu 2,5 hehtaarin piha-alueen lisäksi:
*Voimalaitos 
*Makasiini 
*Tiivistämö 
*Puhdistamo 
*Konttori 
*Kojehuone 
*Mittarikorjaamo 
*Porttirakennus 
*Valvomo

Lisäksi alueella on Helen Sähköverkon sähköaseman ympärillä sijaitseva graffitiseinä.

## Toimijoita
Suvilahden kulttuurikeskuksessa on vuokralla sirkuksen ja esittävän taiteen toimijoita, valokuvausstudioita, panimo, graffitigalleria, kuvataiteilijoita, kirjailijoita ja yrityksiä.  

Alueen toimijoita ovat muun muassa: 

* kulttuurikeskus Oranssi Valvomo-rakennuksessa 
* Magito 
* Viro-keskus Eesti Maja 
* Cirko 
* Circus Helsinki -sirkuskoulu 
* Helsingin kaupungin nuorisopalvelujen tapahtumayksikkö
* Peloton Cyckubg Eatery

## Tunnustuksia
*Suvilahden laillinen graffitiaita palkittiin Helsingin kulttuuritekona tammikuussa 2020.

## Tapahtumat
Näkyvimpiä ja suurimpia tapahtumia ovat kesäkuukausina alueella järjestettävät konsertit ja festivaalit. Vuosittaisia tapahtumia ovat muun muassa 
*Flow Festival järjestettiin Suvilahdessa ensi kertaa vuonna 2007
*Jytäkesä Go-Go, joka järjestettiin ensi kertaa 2022
*Planet Suvilahti, jonka alueen vuokralaiset järjestävät yleensä Taiteiden yön aikaan
*Tuska, joka järjestettiin Suvilahdessa ensimmäistä kertaa vuonna 2011

## Lähteet

## Kirjallisuutta
*Sami Kulju: Kaasua & kulttuuria - Suvilahden kulttuuriyhteisö, Rosebud 2018, ISBN9789527313008

## Aiheesta muualla
* Suvilahden kulttuurikeskus